Misdaadstatistieke: Moord, kapings neem toeFikile Mbalula. Foto: ANA Fikile Mbalula, minister van polisie, het Dinsdagoggend die jongste misdaadstatistieke bekend gemaak. Mbalula het toegegee dat die meeste mense onder die beleg van misdaad leef. “Hierdie statistieke wys konsekwent dat geen gemeenskap daarop aanspraak kan maak dat lede in veiligheid leef en veilig voel in Suid-Afrika nie.” Mbalula het gesê daar kan geen oorwinning wees voor mense veilig voel en inderdaad veilig is nie. “Veilig van misdaad, veilig van vrees vir misdaad en spesifiek gewelddadige misdade.” Hy het gesê misdaadstatistieke is ŉ belangrike instrument in die stryd teen misdaad. “Ons kan nie ŉ vyand beveg wat ons nie verstaan nie.” In die afgelope boekjaar is meer as 19 000 moorde landwyd aangemeld. Die meeste moordgevalle het in Gauteng plaasgevind. Moord het in vier van die nege provinsies toegeneem. In Mpumalanga het moord toegeneem met 11,1%, in Gauteng met 6,7%, in die Wes-Kaap met 2,7% en in KwaZulu-Natal met 2,2%. In die vorige boekjaar is 18 673 moorde gepleeg. Die meeste moordslagoffers was manlik. Kontakmisdade (moord, seksuele oortredings, poging tot moord, aanranding met die doel om ernstig te beseer, aanranding en roof) het die afgelope boekjaar afgeneem. Moord, gevalle van poging tot moord en roof met verswarende omstandighede het egter toegeneem. Roof met verswarende omstandighede het met 6,4% toegeneem tot 140 956 gevalle. Roof met verswarende omstandighede sluit kapings, rooftogte (huis- en sakerooftogte), vragmotorkapings, transitorooftogte en bankrooftogte in. Kapings het landwyd met 14,5% toegeneem, huisrooftogte met 7,3% en sakerooftogte met 5%. Transitorooftogte het met 10,9% toegeneem terwyl bankrooftogte met 50% afgeneem het. Volgens Mbalula het gevalle van brandstigting en kwaadwillige saakbeskadiging met 3,3% afgeneem. Dit het egter in die Oos-Kaap en Wes-Kaap toegeneem. In die Oos-Kaap was daar 748 gevalle van brandstigting die afgelope boekjaar en meer as 12 000 gevalle van kwaadwillige saakbeskadiging. Volgens Mbalula het seksuele misdade in die afgelope boekjaar met 4,3% afgeneem. Dit het egter effens toegeneem in Gauteng en Noordwes. Daar is die afgelope boekjaar 39 828 verkragtings aangemeld met 98,9% van die slagoffers wat vroue of meisies is. Huisbrake het toegeneem in die Oos-Kaap (2%), Mpumalanga (1,9%), Noord-Kaap (0,8%) en Noordwes (2,2%). Huisbrake in Gauteng het met 2% afgeneem.